Ir-Regolament tal-Kummissjoni (KE) Nru 2308/2003
tad-29 ta' Diċembru 2003
li jistabbilixxi regoli għall-ġestjoni u d-distribuzzjoni ta' kwoti tat-tessuti stabbiliti għas-sena 2004 taħt ir-Regolament tal-Kunsill (KE) Nru 517/94
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 517/94 tas-7 ta' Marzu 1994 dwar regoli komuni għal importazzjonijiet ta' prodotti tat-tessut minn ċerti pajjiżi terzi mhux koperti bi ftehim bilaterali, protokolli jew arranġamenti oħra, jew b'regoli speċifiċi oħra fuq l-importazzjoni fil-Komunità [1], u b'mod partikolari l-Artikolu 17(3) u (6) u l-Artikolu 21(2) tiegħu,
Billi:
(1) Ir-Regolament (KE) No 517/94 stabbilixxa restrizzjonijiet kwantitattivi fuq l-importazzjonijiet ta' ċerti prodotti tat-tessut li joriġinaw minn ċerti pajjiżi terzi li għandhom jiġu allokati fuq bażi ta' min jiġi l-ewwel jinqeda l-ewwel.
(2) Taħt dak ir-Regolament huwa possibbli, f'ċerti ċirkostanzi, li jintużaw metodi ta' allokazzjoni oħra, sabiex il-kwoti jinqasmu fi tranches jew sabiex proporzjoni ta' limitu kwantitattiv speċifiku jiġi riservat esklussivament għal applikazzjonijiet li huma appoġġjati b'evidenza tar-riżultati tar-rendimenti ta' l-importazzjonijiet tal-passat.
(3) Regoli għall-ġestjoni tal-kwoti stabbiliti għall-2004 għandhom jiġu adottati qabel tibda s-sena tal-kwota sabiex il-flussi tan-negozju ma jiġux affettwati għalxejn.
(4) Il-miżuri adottati fis-snin preċedenti, bħal dawk fir-Regolament tal-Kummissjoni (KE) Nru 2357/2002 li jistabbilixxu regoli għall-ġestjoni u d-distribuzzjoni ta' kwoti tat-tessuti stabbiliti għas-sena 2003 taħt ir-Regolament tal-Kunsill (KE) Nru 517/94 [2], irriżultaw sodisfaċenti u għalhekk huwa xieraq li jiġu adottati regoli simili għall-2004.
(5) Sabiex jiġi sodisfatt l-akbar numru ta' operaturi possibbli, huwa xieraq li l-metodu ta' allokazzjoni "min jiġi l-ewwel, jinqeda l-ewwel" ikun magħmul aktar flessibbli billi jitpoġġa limitu fuq il-kwantitajiet li jistgħu jiġu allokati għal kull operatur b'dak il-metodu.
(6) Sabiex jiġi ggarantit grad ta' kontinwità fin-negozju u amministrazzjoni effiċjenti tal-kwota, l-operaturi għandhom jitħallew jagħmlu l-applikazzjoni għall-awtorizzazzjoni ta' importazzjoni inizjali tagħhom għall-2004 ekwivalenti għall-kwantità li importaw fl-2003.
(7) Sabiex jagħmel l-aqwa użu mill-kwantitajiet, operatur li jkun użu għallinqas nofs l-ammont diġà awtorizzat, għandu jitħalla japplika għal ammont ieħor, sakemm il-kwantitajiet ikunu disponibbli fil-kwoti.
(8) Għal raġunijiet ta' amministrazzjoni tajba, awtorizzazzjonijiet ta' importazzjonijiet għandhom ikunu validi għal disa' xhur mid-data tal-ħruġ iżda sa mhux aktar tard mit-tmiem tas-sena. Stati Membri għandhom joħorġu liċenzi biss wara li jkunu ġew notifikati mill-Kummissjoni li l-kwantitajiet huma disponibbli u jekk operatur ikun jista' jagħti prova ta' l-eżistenza ta' kuntratt u jkun jista' jiċċertifika, fin-nuqqas ta' dispożizzjoni speċifika kontra, li huwa ma kienx ġie allokat awtorizzazzjoni għall-importazzjoni tal-Komunità taħt dan ir-Regolament għall-kategoriji u għall-pajjiżi konċernati. L-awtoritajiet kompetenti nazzjonali għandhom, madankollu, jkunu awtorizzati, f'risposta għall-applikazzjonijiet ta' l-importaturi, li jestendu bi tliet xhur u sal-31 ta' Marzu 2005, il-liċenzi li għallinqas nofshom intużaw sad-data ta' l-applikazzjoni.
(9) Minħabba li fl-1 ta' Mejju 2004, l-Unjoni Ewropea sejra titkabbar għal 25 pajjiż, l-allokazzjoni fost l-importaturi tal-kwoti ta' l-2004 għandha tinqasam f'żewġ tranches, li jikkorrespondu għall-isħubija preżenti u futura rispettivament ta' l-Unjoni. Stati ta' l-adeżjoni għandhom ikunu permessi joħorġu awtorizzazzjonijiet ta' importazzjoni biss għal merkanzija li għandha tiġi importata nhar jew wara l-1 ta' Mejju.
(10) Il-miżuri li għalihom hemm provdut f'dan ir-Regolament huma konformi ma' l-opinjoni tal-Kumitat tat-Tessut stabbilit bl-Artikolu 25 tar-Regolament (KE) Nru 517/94,
ADOTTAT DAN IR-REGOLAMENT:
Artikolu 1
L-għan ta' dan ir-Regolament huwa li jistabbilixxi regoli dwar il-ġestjoni ta' kwoti kwantitattivi għal importazzjonijiet ta' ċerti prodotti tat-tessuti stabbiliti fl-Annessi IIIB u IV tar-Regolament (KE) Nru 517/94 għas-sena 2004.
Il-kwoti ta' l-2004 għandhom jiġu allokati f'żewġ tranches separati, li minnhom, it-tieni waħda għandha ssir disponibbli mill-1 ta' Mejju 2004 għall-Istati ta' adeżjoni. Il-limiti kwantitattivi għat-tranches għandhom jiġu elenkati fl-Anness I.
Artikolu 2
Il-kwoti li hemm referenza għalihom fl-Artikolu 1 għandhom jiġu allokati skond l-ordni kronoloġika ta' rċevuta mill-Kummissjoni tan-notifiki ta' l-Istati Membri ta' applikazzjonijiet minn operaturi individwali, għal ammonti ta' mhux aktar mill-kwantitajiet massimi għal kull operatur stabbilit fl-Anness II.
Il-kwantitajiet massimi m' għandhomx, madankollu, japplikaw għal operaturi li jkunu kapaċi jagħtu prova lill-awtoritajiet nazzjonali kompetenti, meta jagħmlu l-ewwel applikazzjoni tagħhom għall-2004, li, fir-rigward ta' kategoriji partikolari u pajjiżi terzi partikolari, importaw aktar mill-kwantitajiet massimi speċifikati għal kull kategorija skond il-liċenzi ta' importazzjoni mogħtija lilhom għall-2003.
Fil-każ ta' operaturi bħal dawn, l-awtoritajiet kompetenti jistgħu jawtorizzaw importazzjonijiet ta' mhux aktar mill-kwantitajiet importati fl-2003 minn pajjiżi terzi partikolari u f'kategoriji partikolari, sakemm ikun hemm biżżejjed ta' kwota disponibbli.
Artikolu 3
Kull importatur li jkun diġà uża sa 50 % jew aktar ta' l-ammont allokat lilu taħt dan ir-Regolament jista' jagħmel applikazzjoni oħra, fir-rigward ta' l-istess kategorija u pajjiż ta' oriġini, għal ammonti ta' mhux aktar mill-kwantitajiet massimi stabbiliti fl-Anness II.
Artikolu 4
1. L-awtoritajiet nazzjonali kompetenti elenkati fl-Anness III jistgħu, mill-10.00 tal-5 ta' Jannar 2004, jinnotifikaw lill-Kummissjoni bl-ammonti koperti bit-talbiet għal awtorizzazzjonijiet għall-importazzjoni.
Iż-żmien stabbilit fl-ewwel subparagrafu għandu jiġi mifhum bħala l-ħin ta' Brussel.
Talbiet mill-awtoritajiet nazzjonali kompetenti ta' l-Istati Membri stabbiliti fit-Taqsima A ta' l-Anness III għandhom jiġu pproċessati fil-bidu permezz tat-tnaqqis mill-ewwel tranche. Meta l-limitu kwantitattiv fuq il-kategorija ta' l-ewwel tranche jiġi eżawrit, aktar talbiet għandhom jiġu proċessati kontra it-tieni tranche. Talbiet mill-awtoritajiet nazzjonali kompetenti ta' l-Istati Membri stabbiliti fit-Taqsima B ta' l-Anness III għandhom jiġu proċessati biss kontra t-tieni tranche.
2. L-awtoritajiet nazzjonali kompetenti għandhom joħorġu awtorizzazzjonijiet biss wara li jkunu ġew notifikati mill-Kummissjoni skond l-Artikolu 17(2) tar-Regolament (KE) Nru 517/94 li l-kwantitajiet huma disponibbli għall-importazzjoni. L-awtoritajiet nazzjonali kompetenti ta' Stati ta' adeżjoni jistgħu joħorġu biss awtorizzazzjonijiet għall-importazzjoni għal merkanzija li għandha tiġi importata nhar jew wara l-1 ta' Mejju.
Għandhom joħorġu awtorizzazzjonijiet biss jekk operatur:
(a) jagħti prova ta' l-eżistenza ta' kuntratt li għandu x'jaqsam mal-provvista tal-merkanzija; u
(b) jiċċertifika bil-mitkub li, fir-rigward tal-kategoriji u tal-pajjiżi konċernati:
(i) huwa ma kienx ġie diġà allokat awtorizzazzjoni taħt dan ir-Regolament; jew
(ii) huwa kien ġie allokat awtorizzazzjoni taħt dan ir-Regolament iżda uża għallinqas 50 % minnha.
3. Awtorizzazzjonijiet ta' importazzjoni għandhom ikunu validi għal disa' xhur mid-data tal-ħruġ, iżda sa mhux aktar tard mill-31 ta' Diċembru 2004.
L-awtoritajiet nazzjonali kompetenti jistgħu, madankollu, fuq it-talba ta' l-importatur, jagħtu estensjoni ta' tliet xhur għall-awtorizzazzjonijiet li għallinqas 50 % minnhom intużaw fil-ħin tat-talba. Estensjoni bħal din ma għandha qatt tiskadi aktar tard mill-31 ta' Marzu 2005.
Artikolu 5
Dan ir-Regolament għandu jidħol fis-seħħ nhar l-1 ta' Jannar 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' Diċembru 2003.